Majandus- ja Kommunikatsiooniministeerium kooskõlastab „Siseministri määruste muutmine seoses välismaalaste seaduse muutmise ja sellega seonduvalt teiste seaduste muutmise seaduse (rändemenetluste tõhustamine) eelnõuga“ järgmiste tähelepanekute ja küsimustega:

1. Eelnõu § 6 lõikega 4 muudetakse määruse nr 82 § 5 lg 1 punkti 8. Juhime tähelepanu, et kooskõlastamisele saadetud eelnõu versioonis on sätte uude sõnastusse jäänud viide nii kolmele kui kuuele kuule. Seletuskirjast lähtuvalt peaks sätte sõnastuses rääkima vaid taotluse esitamisele vahetult eelnenud kolme kuu sissetulekutest.

„8) Eestis viibimise ajal piisavate rahaliste vahendite olemasolu tõendavad dokumendid, sealhulgas tõend taotleja sissetulekute kohta taotluse esitamisele vahetult eelnenud kolme ~~kuue~~ kuu jooksul, millest nähtub vähemalt sissetuleku suurus, regulaarsus ja allikad;“;

1. Kas taotleja õpingute- ja tööalase elukäigu kirjelduse osas antakse ette ka mingi vorm või on planeeritud tehniline arendus või keskkond, kus andmeid esitada? Küsimuse mõte on, et taotlejate esitatavad andmed saaksid olla võimalikult ühetaolised ning samas, et ka taotleja teadmatuse tõttu ei esitaks ta liiga vähe või mitte asjakohaseid andmeid ning see võiks siis negatiivselt ja mitte tahtlikult mõjutada menetluse protsessi otsuse või ka ajakulu mõttes.

Kehtiva määruse nr 82 § 6 lõike 11 punkt 4 sätestab, et VMS-i § 625 lõike 1 alusel7 viisa taotlemisel kaugtöö tegemiseks esitatakse taotleja õpingute- ja tööalase elukäigu kirjeldus. Eelnõu § 4 punkti 22 muudatustega tuleb edaspidi kõikidel taotlejatel esitada viisa taotlemisel andmed õppimise, töötamise ja muude oluliste asjaolude kohta. Seega puudub vajadus selle erisuse sätestamiseks kaugtöö viisa taotlemise puhul.

1. Eelnõu § 6 punkti 23 all on kirjeldatud milliste lähedaste sugulaste osas tuleb andmed esitada. Kas ja kuidas on põhjendatud ka surnud lähikondlaste andmete küsimine?

Sarnaselt elamisloa menetlusele tuleb andmed lähedaste sugulaste ja perekonnaliikmete kohta esitada vähemalt järgmiste nii elus kui surnud olevate lähedaste sugulaste ja perekonnaliikmete kohta: vanemad, alaealised lapsed, täisealised lapsed, kes ei ole terviseseisundi või puude tõttu suutelised iseseisvalt toime tulema, abikaasa või registreeritud elukaaslane.

1. Samas punktid on lisatud ka sotsiaalmeedia kontode andmete küsimise lisamine: Loetelu kontaktandmete punkti täiendatakse taotleja sotsiaalmeedia kontode andmetega.

Kas siin täpsustatakse ka sotsiaalmeedia keskkondade nimekiri, mis kuuluvad esitatavate keskkondade alla? Lisaks tuleks arvestada, et sotsiaalmeedia kontosid saab ka privaatselt kasutada, seega sealset sisu ei ole võimalik kontrollida või on see raskendatud ning menetluses takistavaks teguriks. Samuti on erinev kas isik toodab ise sisu või tarbib sotsiaalmeedia keskkondade sisu. Sotsiaalmeedia kontode alla saab lugeda väga erinevaid keskkondasid, nagu näiteks sotsiaalvõrgustikud, foto- ja videoplatvormid, vestlus- ja kogukonnaplatvormid, voogedastusplatvormid sotsiaalfunktsioonidega, erinevad blogiteenused. Tundub nagu võimalus, kus tekitada väga suur lisa halduskoormusele ning juhul, kui kontrollimine toimub vastavalt vajadusele, siis kas on põhjendatud nende andmete kogumine?

1. Eelnõu § 7 punkt 39 lõige 4 kohaselt võib PPA lõigetes 1–3 sätestatud tähtaega mõjuval põhjusel pikendada. Taotluse läbivaatamise tähtaja pikendamisest, selle põhjusest ja uuest tähtajast teavitab PPA taotlejat viivitamata kirjalikult taotluses näidatud postiaadressil või e-posti aadressil.

Kas info kättesaamise hõlbustamiseks võiks teavitus minna võimalusel mõlemal viisil, mitte ühel või teisel. Lisaks paluks täpsustada teatise keelt, kuna tegemist on välismaalastega ning eestikeelesed teated raskendavad kogu menetluse edasist protsessi. Seda eriti juhul, kui elamisloa taotluse menetlusaeg on otseselt seotud puuduste kõrvaldamisega.

§ 7 punkt 38, millega ajakohastatakse tähtajalise elamisloa läbivaatamise tähtaega kolme kuuni. Lisaks täpsustatakse õigusselguse eesmärgil, et kui esitatakse puudustega taotlus, hakkab ka tähtajalise elamisloa taotluse menetlusaeg kulgema sellest ajast, kui puudused on kõrvaldatud.